למרות לחץ הקהל לפטר את המאמן אחרי ה-2:2 מול בני יהודה, הבעלים אלי טביב מתכוון להשאירו בתפקיד. בן שמעון: "משתבשים לנו דברים, לא הולך לנו". במועדון יעמידו לדין משמעתי את רואדה, פריירה והייסטר: "השחקנים צריכים להבין שהם לא יכולים לעשות מה שבא להם"
אוהדי בית"ר ירושלים זעמו אמש (ב') במהלך ה-2:2 מול בני יהודה, צעקו לעבר השחקנים "אין לכם כבוד" וקראו שוב למאמן רן בן שמעון להתפטר ("פה זה בית"ר, לא מכבי פתח תקווה").
למרוץ הלחץ הכבד מצד הקהל, בהנהלה ממשיכים לגבות את בן שמעון. הבעלים אלי טביב לא מעוניין להצטייר כמפטר סדרתי והחליט כי לפחות בשלב הזה בן שמעון ימשיך. אם יפוטר הוא יקבל שכר למשך חודשיים קדימה.
בן שמעון אמר בסיום: "משתבשים לנו דברים. זו תקופה שלא הולך בנו בה. היינו צריכים לנצח, בלי קשר לטעויות. הקהל נתן תצוגת עידוד, דחף את השחקנים ועמד מאחוריהם. מותר לאוהדים להביע את דעתם ואפשר להבין את הכעס שלהם. יש תקופות כאלה, זו עונה ארוכה".
בעקבות הפרות המשמעת והאווירה העכורה במועדון לפני המשחק, ולאור התנהגות הזרים, בית"ר תעמיד לדין משמעתי את חסוס רואדה, קלאודמיר פריירה ומרסל הייסטר. במועדון ציינו: "כל השחקנים צריכים להבין שהם במסגרת ולא יכולים לעשות מה שבא להם באימונים".
השחקנים ניסו לעודד בסיום את השוער בוריס קליימן, שהיה האחראי הישיר לשער הראשון שספג ואמר לאחר מכן: "אלמד מהטעות הזו ואמשיך הלאה. אני חושב שאני יודע להרים את עצמי".
בעקבות האיסור של משרד הכלכלה לאכלס את היציע המערבי, הצדדים ינסו להגיע השבוע לפיתרון ולהשיג את האישורים הנדרשים להצבת האנטנות על גג האצטדיון.